b'\n_START_ARTICLE_\nAlkoholno vrenje\n_START_PARAGRAPH_\nAlkoholno vrenje ali alkoholna fermentacija je biolo\xc5\xa1ki proces, pri katerem so sladkorji, kot so glukoza, fruktoza in saharoza, pretvorjeni v energijo v obliki adenozin trifosfata (ATP), pri tem pa nastaneta etanol in ogljikov dioksid (CO\xe2\x82\x82) kot presnovna (metabolna) odpadna produkta. Proces poteka kot pri vseh vrstah vrenj v anaerobnih pogojih (tj. v odsotnosti kisika), encime za katalizo procesa pa proizvajajo kvasovke.\n_START_SECTION_\nGospodarski pomen\n_START_PARAGRAPH_\nV industriji je alkoholno vrenje pomembno za proizvodnjo alkoholnih pija\xc4\x8d, kefirja ter bioetanola, pomembno pa je tudi pri vzhajanju testa za kruh. Tako se npr. s fermentacijo sladkorjev vino proizvaja iz grozdja, medica iz meda, pivo iz \xc5\xbeita (najpogosteje iz je\xc4\x8dmena), rum pa iz sladkornega trsta. Bioetanol se na toplej\xc5\xa1ih obmo\xc4\x8djih pridobiva iz sladkornega trsta, na obmo\xc4\x8djih z zmernim podnebjem pa iz koruze ali sladkorne repe.'